Häiriöitä on odotettavissa 1. tammikuuta 2021 riippumatta siitä, onko EU:n ja Yhdistyneen kuningaskunnan välillä saatu aikaan sopimus tulevasta suhteesta. Se on luonnollinen seuraus Yhdistyneen kuningaskunnan päätöksestä erota unionista ja olla osallistumatta EU:n sisämarkkinoille ja tulliliittoon. Komissio on aina kertonut tästä hyvin selkeästi.

EU jatkaa neuvotteluja Yhdistyneen kuningaskunnan kanssa, koska sen tavoitteena on edelleen sopia Yhdistyneen kuningaskunnan kanssa kunnianhimoisesta, laajasta, syvästä ja joustavasta kumppanuudesta, joka perustuu tasavertaisia toimintaedellytyksiä ja sopimuksen hallinnointia koskeviin kattaviin ehtoihin. Koska siirtymäkauden päättyminen on hyvin lähellä, ei kuitenkaan ole takeita siitä, että tällainen sopimus voisi tulla voimaan 1. tammikuuta 2021. Tämä merkitsisi sopimuksettoman ajanjakson alkamista. Tämän tiedonannon ja tänään ehdotettujen varautumistoimenpiteiden tarkoituksena on kattaa tällainen ajanjakso. Tämä tarkoittaa, että ehdotettujen varautumistoimenpiteiden voimassaolo, ilmailun turvallisuutta koskevaa asetusta lukuun ottamatta, päättyy automaattisesti, kun sopimus tulee voimaan, tai määrätyn ajan kuluttua, jos sopimusta ei tule voimaan (lentoliikenteen palvelujen ja maantieliikennettä koskevien toimenpiteiden osalta tämä aika on kuusi kuukautta ja kalastusta koskevien toimenpiteiden osalta yksi vuosi).

EU:n ja Yhdistyneen kuningaskunnan välillä niiden tulevasta suhteesta käytävien neuvottelujen lopputulos on vielä tällä hetkellä epävarma, vaikka siirtymäkauden päättyminen on jo hyvin lähellä. Komissio tekee edelleen kaikkensa, jotta neuvottelujen tuloksena saataisiin aikaan sopimus, joka on EU:n etujen mukainen.

Komissio toisti 9. heinäkuuta 2020 antamassaan tiedonannossa Valmiina muutoksiin – Tiedonanto valmistautumisesta siirtymäkauden päättymiseen Euroopan unionin ja Yhdistyneen kuningaskunnan välillä, että julkishallintojen, yritysten ja kansalaisten on toteutettava kaikki tarvittavat toimenpiteet valmistautuakseen muutoksiin, joita Yhdistyneen kuningaskunnan päätöksistä väistämättä aiheutuu myös siinä tapauksessa, että sopimus tulevasta suhteesta saadaan aikaan.

Lisäksi komissio on julkaissut 89 alakohtaista tiedonantoa, joissa kerrotaan yksityiskohtaisesti odotettavissa olevista muutoksista ja toimenpiteistä, joita julkishallintojen, yritysten ja kansalaisten on toteutettava. Aiheita ovat muun muassa elintarvikkeiden, kuluttaja- ja teollisuustuotteiden ja palvelujen kauppa, arvonlisävero, teollis- ja tekijänoikeudet, yksityisoikeus, yhtiöoikeus ja tulli.

Komissio on myös heinäkuusta lähtien järjestänyt kaikkien 27 jäsenvaltion kanssa kahdenvälisiä tapaamisia, joissa on keskusteltu kansallisen hallinnon valmistautumisesta. Yhteenvetona voidaan todeta, että jäsenvaltioiden viranomaiset ovat valmistautuneet 1. tammikuuta 2021 tapahtuviin väistämättömiin muutoksiin hyvin. Työtä on kuitenkin jatkettava edelleen erityisesti tiedottamisen saralla, sillä erityisesti Yhdistyneen kuningaskunnan kanssa kauppaa käyvät pienet ja keskisuuret yritykset eivät välttämättä ole vielä perehtyneet kaikkiin menettelyihin, joita kaupankäynti kolmannen maan kanssa edellyttää.

Komissio on käynnistänyt tätä varten viime kuukausina useita tiedotuskampanjoita ja tiivistänyt suhteita sidosryhmiin. Se on myös järjestänyt brexitiin valmistautumista koskevaa koulutusta ja antanut opastusta jäsenvaltioiden viranomaisille. Myös jatkossa on tarkoitus järjestää kaikkien jäsenvaltioiden kanssa alakohtaisia teknisen tason seminaareja, joiden tarkoituksena on auttaa valmistautumisen viimeistelyssä erityisesti henkilöiden ja tavaroiden rajatarkastusten osa-alueella.

Lisätietoja näistä komission toimista on tämän tiedonannon liitteissä, joissa on muun muassa täydellinen luettelo valmistautumista koskevista tiedonannoista ja yhteenveto tärkeimmistä sidosryhmille tarkoitetuista toimista.

On myös syytä muistaa, että EU ja Yhdistynyt kuningaskunta ovat Irlantia/Pohjois-Irlantia koskevan pöytäkirjan johdanto-osassa ilmaisseet vahvan sitoutumisensa PEACE PLUS ‑ohjelmien jatkamiseen. Koska kyseessä on Euroopan alueelliseen yhteistyöhön liittyvä ohjelma, PEACE PLUS -ohjelmien jatkamisesta on mahdollista tehdä rahoitussopimus myös sopimuksettomassa tilanteessa, samalla tavoin kuin muiden kolmansien maiden osallistumisesta alueellisen yhteistyön ohjelmiin. Komissio jatkaa näitä keskusteluja, jotta tällainen rahoitussopimus olisi voimassa kaikissa tilanteissa.

3. EU:n kohdennettujen varautumistoimenpiteiden tarve sopimuksettomassa tilanteessa

Siirtymäkausi on päättymässä, ja on edelleen epävarmaa, voiko EU:n ja Yhdistyneen kuningaskunnan tulevaa suhdetta koskevan sopimuksen soveltaminen alkaa 1. tammikuuta 2021. Jos sopimukseen ei päästä siihen mennessä, komissio on valmis jatkamaan neuvotteluja uudesta kumppanuudesta vuonna 2021. On kuitenkin selvää, että EU:n etujen suojaamiseksi tarvitaan tietty määrä kohdennettuja toimenpiteitä, joita voidaan soveltaa siihen asti, että tuleva järjestely otetaan käyttöön.

Komissio ehdottaa muutamia kohdennettuja varautumistoimenpiteitä, jotta sopimuksettomaan tilanteeseen voidaan varautua kaikilta osin. Varautumistoimenpiteet perustuvat seuraaviin periaatteisiin:

a. Varautumistoimenpiteillä ei voida taata jatkuvuutta eikä toisintaa kaikkia EU-jäsenyyteen liittyviä tai siirtymäkauden aikana sovellettuja etuja. Niihin perustuva tilanne ei myöskään voi olla yhtä edullinen kuin se, josta määrättäisiin tulevaa suhdetta koskevassa sopimuksessa. Varautumistoimenpiteissä ei näin ollen voida periaatteessa koskaan mennä pidemmälle kuin siihen, mitä EU tarjosi Yhdistyneelle kuningaskunnalle Euroopan unionin ja Yhdistyneen kuningaskunnan välistä uutta kumppanuutta koskevassa sopimusluonnoksessa, joka julkaistiin 18. maaliskuuta 2020.

b. Varautumistoimenpiteet olisi kohdennettava niin, että voidaan välttää sopimuksettomasta tilanteesta aiheutuvat kohtuuttomat häiriöt tai lieventää niitä. Tätä varten olisi turvauduttava varautumistoimenpiteisiin vain siltä osin kuin tällaisia vaikutuksia ei voida korjata tai lieventää soveltamalla jo voimassa olevia kansainvälisiä tai monenvälisiä sopimuksia tai muita tarkoituksenmukaisia valmistautumistoimia. Varautumistoimenpiteillä ei saisi missään tapauksessa pyrkiä korvaamaan talouden toimijoille sitä, että ne eivät ole toteuttaneet tarvittavia toimia.

c. Varautumistoimenpiteillä olisi tarjottava väliaikainen ratkaisu sillä välin kun neuvottelut tulevasta suhteesta jatkuvat. Niillä ei pitäisi pyrkiä pysyvästi lieventämään brexitin kielteisiä vaikutuksia. Varautumistoimenpiteiden on oltava väliaikaisia, jotta niillä ei korvata pitkäaikaista sopimusta.

d. Toissijaisuusperiaatteen mukaisesti varautumistoimenpiteitä on toteutettava vain silloin kun unionin tason toimet ovat välttämättömiä EU:n etujen suojaamiseksi, jotta voidaan välttää sisämarkkinoiden vääristyminen tai pirstaloituminen, ja kun vastaavaa tulosta ei voida saavuttaa jäsenvaltioiden tasolla toteutettavilla toimilla.

e. Varautumistoimenpiteet ovat lähtökohtaisesti yksipuolisia, ja niiden tarkoituksena on suojata EU:n etuja. Joissain tapauksissa niiden soveltaminen edellyttää kuitenkin Yhdistyneeltä kuningaskunnalta vastavuoroisuutta.

f. Gibraltar ei kuulu varautumistoimenpiteiden maantieteelliseen soveltamisalaan.